joelniklaus/EU_Wikipedias huggingface dataset:
Jonatan Vseviov

Jonatan Vseviov (sündinud 14. augustil 1981) on Eesti riigiametnik ja diplomaat.

Elulugu 
Ta lõpetas 2004. aastal Tartu Ülikooli politoloogia erialal ning omandas seejärel magistrikraadi kiitusega (cum laude) Georgetowni Ülikoolis julgeoleku-uuringute erialal.

Aastatel 2004–2005 töötas ta Eesti välisministeeriumi poliitika planeerimise osakonna atašeena. Lõpetanud septembris 2005 ajateenistuse, liikus ta edasi poliitikadiplomaadiks Eesti suursaatkonda Washingtonis. 2008. aasta oktoobrist asus Vseviov Eesti kaitseministeeriumi teenistusse, olles alul analüüsibüroo juhataja (oktoobrist 2008 kuni augustini 2009), seejärel poliitika planeerimise osakonna juhataja 2009–2011, misjärel 2011–2012 kaitsepoliitika asekantsleri kohusetäitja ning siis ka nõuniku ametikohal 2012–2013. Aastatel 2014–2015 oli Vseviov kaitseplaneerimise asekantsler.

12. novembril 2015 nimetas Vabariigi Valitsus ta viieks aastaks Kaitseministeeriumi kantsleriks alates 1. jaanuarist 2016. Valitsus vabastas ta sellelt ametikohalt 16. augustist 2018 (alul 16. septembrist) ning temast sai 3. augustist Eesti suursaadik Ameerika Ühendriikides. 6. novembrist sai temast ka Eesti erakorraline ja täievoliline suursaadik Mehhiko Ühendriikides. 29. jaanuaril 2021 kutsus Vabariigi President Kersti Kaljulaid Jonatan Vseviovi tagasi Eesti Vabariigi erakorralise ja täievolilise suursaadiku kohalt Ameerika Ühendriikides ja Mehhiko Ühendriikides. Alates 8. veebruarist 2021 töötab ta Välisministeeriumi kantslerina.

Tunnustus 
 2018 Valgetähe III klassi teenetemärk
 Kaitseministeeriumi III klassi teeneterist
 Teabeameti I klassi teeneterist

Isiklikku 
Tema isa on ajaloolane David Vseviov.

Tema abikaasa on Evelin Vseviov ja neil on kaks last.

Viited

Välislingid 
 Toomas Sildam. "Jonatan Vseviov: turvavööd tuleb alati kinni hoida". Eesti Rahvusringhääling, 5. juuli 2018.

Eesti suursaadikud
Tartu Ülikooli sotsiaalteaduskonna vilistlased
Kaitseministeeriumi teeneteristi kavalerid
Valgetähe III klassi teenetemärgi kavalerid
Sündinud 1981
Andor (sari)

"Andor" on sari, mis on loodud George Lucase "Star Warsi" ulmemaailma põhjal. Sarja tegevus toimub natuke aega enne Rogue One'i sündmusi. Sarja peategelaseks on noor mässaja Cassian Andor. Sari on tellitud Tony Gilroylt Disney+-ile.

Star Wars
Mārciena raudteepeatus

Mārciena raudteepeatus on raudteepeatus Pļaviņase–Gulbene raudteel Madona piirkonna Mārciena vallas Mārcienas. 

Peatus asub Pļaviņase raudteejaamast 32 ja Riia jaamast 144 km kaugusel. 

Mārciena raudteepeatus avati raudteejaamana koos raudteega aastal 1903, samal aastal valmis ka puidust jaamahoone, mis küll hiljem on saanud tellistest ümbrise. Toona jäi see Bērzaune kihelkonda Mārciena mõisa maadele. Aastal 1957 rajati jaamast kolme kilomeetri pikkune harutee, mis viis nõukogude armee sõjaväebaasi, mida kasutati piloodita lennumasinate juhtimiskeskusena. 

Aastal 1994 sõjavägi lahkus ja baasi viiv tee demonteeriti, ühtlasi demonteeriti ka teised jaamas olnud teed, nii et jaamast sai raudteepeatus.

Aastal 2009 ehitati SIA CEMEX betoonitööstuse tarbeks uued kõrvalteed. Kuigi  Mārciena jäi peatuseks edasi, võib kaubavedude tarbeks rajatud teid kaupade peale- ja mahalaadimiseks kasutada. Kokku on kaubalaadimiseks mõeldud teid kolm. Ametlikult on seal üks kahest Lätis asuvast kaubapunktist ehk kaubajaama funktsioone täitvast jaama staatuseta kohast (teine asub Valkas. 

Peatuses peatuvad Riiast Madonasse sõitvad rongid (mõlemas suunas kaks korda nädalas). Lisaks peatuvad seal Gulbenesse sõitvad rongid.2019 aastal peatusid need rongid seal 18. mail, 27. juulil ja 7. septembril.

Viited

Välislingid

 Infot peatuse kohta; fotod (vene keeles)
 Peatus vanal kaardil

 

Läti raudteejaamad
Madona piirkond
Bērzaune kihelkond
Valga–Mõniste–Ape–Aluksne–Gulbene–Pļaviņase raudtee
Steyr AUG

Steyr AUG (saksa keeles Armee-Universal-Gewehr 'sõjaväe üldrelv') on 1960. aastatel Steyr-Daimler-Puchi disainitud automaatrelv, mida alates 1978. aastast toodab Austria relvatootja Steyr Mannlicher. Relv võeti samal aastal Austria sõjaväes Bundesheer kasutusele nime StG 77 all, kus see vahetades välja senise StG 58, mis oli Steyr-Daimler-Puchi litsentsi alusel toodetud FN FAL.

AUG on bullpup-tüüpi modulaarne relv, mida saab lihtsalt rauavahetusega kohandada ümber nii karabiiniks, snaiperrelvaks, püstolkuulipildujaks ja kergekuulipildujaks. AUGi standardne raud on 20-tolline (508 mm), lisaks on saadaval 16-tolline (407 mm) karabiiniraud, 14-tolline (350 mm) ja ka 24-tolline (621 mm) raske raud (HBAR, Heavy Barreled Automatic Rifle ehk raske rauaga automaatrelv), millel on ka kaksjalg. Püstolkuulipilduja variant kasutab 16,5-tollist (420 mm) rauda. AUGil on standardis pooleteistkordse suurendusega Swarovski Optiku teleskoopsihik (HBARil 4-kordne). AUG kasutab 30-padrunilist (5,56x45 mm NATO) läbipaistvast polümeerist salve, kergekuulipilduja variandil 42-padrunilist. Relva pära on tehtud klaaskiu-polüamiidist.

Püstolkuulipildujavariant AUG Para tulistab 9x19 mm padrunitega, kasutab tavalisest automaatpüssist erinevat rauda ja polti, ning Steyr MPi 69/81 püstolkuulipildujate 25- või 32-padrunilist salve. AUG püss on lihtsalt muudetav püstolkuulipildujaks ja vastupidi – vaja on välja vahetada vaid raud ja riiv ning lisada salveadapter.

AUG kasutab Wimmersperg Spz tüüpi kaheastmelist päästikumehhanismi – päästikut pooleldi alla vajutades tulistab relv ühe padruni kaupa, lõpuni alla vajutades täisautomaatselt.

AUG on üks maailma edukaimaid bullpup-tüüpi relvi – lisaks Austriale on see kasutusele võetud ka Austraalia (toodetud litsentsi alusel kui F88 Austeyr), Argentina, Uus-Meremaa ja Luksemburgi sõjavägedes.

Automaattulirelvad
Fiidel

Fiidel (vanaülemsaksa keeles fidula, keskülemsaksa keeles fidel, fyddel, videl; inglise keeles vielle; prantsuse keeles viele, vielle; ladina keeles viela, viella) oli keskajal Euroopas laialdaselt levinud poogenkeelpill.

Kirjeldus 
Fiidel sarnanes tänapäevase viiuliga, kuid oli mõnevõrra pikema ja sügavama kerega. Sellel oli tavaliselt kvint- ja kvarthäälestuses viis kuni seitse soolest valmistatud keelt, frontaalsed häälestusnupud ning ovaalne või number 8 kujuline kõlakast, millel olid C-kujulised resonantsavad. Moraavia Hieronymus kirjeldab 13. sajandil fiidli kõige sagedamini kasutatavaid häälestusi (alustades burdoonkeelest, mis antud sulgudes):
(d-)G-g-d'-d'
(d-)G-g-d'-g'
(G-)G-d-c'-c'

Fiidel oli trubaduuride ja menestrelide kõige olulisem muusikariist. Tänapäeval kuuleb fiidlimängu varajase muusika ansamblite esituses. Fiidlimängu põhipilliõppena saab kõrgkooli tasemel õppida ainult Schola Cantorum Basiliensises Baselis.

Ajaloost 
Keskajal oli fiidel rebeki kõrval tähtsaim poogenkeelpill ja juba keskajal oli fiidel lameda põhjaga ja esiküljel asetsevate häälestusnuppudega, erinedes seega ümarapõhjalisest ja külgmiste häälestusnuppudega rebekist. Poognad olid neil sarnased, painutatud kepist, mida mõlemast otsast kinnitatud hobusejõhvide kimp pinges hoidis.

Fiidel on kirjalikes ja pildilistes allikates leitav alates 11. sajandist. 12. sajandil kujutatakse fiidleid sageli kirikute portaalidel Johannese ilmutuse raamatu 24 vanema muusikariistadena. 15. sajandil arenes fiidlist lira da braccio, millel olid lisaks viiele viisikeelele sõrmlaua kõrval kaks burdoonkeelt. Selle häälestus oli d-d′-g-g′-d′-a′-e″.

Fiidlist arenenud 15. sajandi viola da braccio oli juba väga sarnane tänapäevasele viiulile, mis laseb fiidlit vaadelda viiuli ühe eelkäijana. Ida-Euroopa rahvamuusikas on fiidli üheks järglaseks husle ja 19. sajandi Poola rahvapill suka, mida on alates 1990. astatest Poolas uuesti tootma hakatud.

Pildid

Viited 

Keelpillid
Keskaja muusika
Varajane muusika
Tino Kadewere

Tinotenda Kadewere (sündinud 5. jaanuaril 1996 Harares) on Zimbabwe jalgpallur, kes mängib ründajana Prantsusmaa kõrgliiga klubis Lyoni Olympique ja Zimbabwe jalgpallikoondises.

Ta alustas klubikarjääri Zimbabwe klubis Harare City.

2015. aastal asus ta mängima Rootsi kõrgliiga klubis Djurgårdens IF. 2018. aasta hooaja kaheteistkümne esimese mänguga lõi Kadewere Rootsi kõrgliigas kaheksa väravat.

2018. aasta juulis sõlmis ta nelja-aastase lepingu Prantsusmaa esiliiga klubiga Le Havre. Hooajal 2019–20 lõi ta Prantsusmaa esiliigas 20 väravat ja oli sellega liiga suurim väravakütt.

2020. aasta jaanuaris sõlmis ta lepingu Prantsusmaa kõrgliiga klubiga Lyoni Olympique, kuid jäi ülejäänud hooajaks veel laenule Le Havre'i. Prantsusmaa kõrgliigas debüteeris ta Lyoni meeskonnas 11. septembril 2020 mängus Bordeaux' Girondinsi vastu ja lõi liigas esimese värava sama aasta 18. oktoobril mängus RC Strasbourgi vastu.

Zimbabwe jalgpallikoondises debüteeris Kadewere 2015. aastal. Koondisekarjääri kaks esimest väravat lõi ta 9. juunil 2018 COSAFA karika mängus Sambia vastu. Ta on kuulunud Zimbabwe koondisse 2017. ja 2019. aasta Aafrika rahvaste karikavõistlustel.

Saavutused 
Djurgårdens IF
Svenska Cupen: 2017–18

Zimbabwe inimesed
Le Havre AC mängijad
Lyoni Olympique'i mängijad
Ligue 1 mängijad
Sündinud 1996
Eesti Mõjukad

"Eesti Mõjukad" on aastast 2015 igal aastal Eesti Päevalehe, LP ja Delfi koostatav edetabel sajast kõige mõjukamast eestlasest. Aastate jooksul on mõjukaimaks valitud Marju Lauristin, Jüri Ratas, Kersti Kaljulaid ja Margus Linnamäe. Aastal 2020. valiti Eesti kõige mõjukamaks inimeseks Martin Helme – EKRE esimees ja rahandusminister.

Edetabel

2020
''Vanused on toodud 2020. aasta lõpu seisuga.

Viited

Eesti ajakirjandus
Eesti inimesed
Eesti inimeste loendid
Äge neerukahjustus

Äge neerukahjustus (ÄNK) on järsk neerufunktsiooni halvenemine, mille tagajärjel väheneb glomerulaarfiltratsiooni kiirus (GFR) ning suureneb plasma kreatiniini ja uurea sisaldus. ÄNK tekib neerude hüpoperfusiooni, akuutse kuseteede obstruktsiooni või neerude parenhüümi või interstitsiaalse koe patoloogiliste muutuste tulemusena.

Diagnoosimine 
ÄNK-i saab diagnoosida, kui esineb vähemalt üks järgmistest leidudest:

 seerumi kreatiniinisisalduse tõus 48 tunni jooksul üle 26,5 μmol/l;
 seerumi kreatiniinisisalduse vähemalt 1,5-kordne tõus üle baasväärtuse eelneva 7 päeva jooksul;
 diureesi vähenemine 6 tunni vältel alla 0,5 ml/kg/t.

Muud neerukahjustuse markerid ei ole laialdaselt kasutusel.

Põhjused 

 Prerenaalsed põhjused – sellisel juhul tekib neerukahjustus neerude hüpoperfusiooni (vähese verevoolutuse) tulemusena. See on kõige sagedasem ägeda neerukahjustuse tekkimisviis. Hüpoperfusioon võib tekkida näiteks verekaotuse või diarröa puhul, kui väheneb arteriaalne vererõhk. Hüpoperfusiooni varajastes faasides suudavad neerud autoregulatoorsete protsesside abil hoida GFR-i üpris ühtlasena, kuid neerude filtratsioonirõhu vähenemise tõttu hakkab ka GFR vähenema ja tekivad neerupuudulikkuse sümptomid.
 Intrarenaalsed põhjused – neerukahjustus tekib neeru otseselt kahjustava patoloogilise protsessi tulemusena. Kõige sagedasem põhjus on akuutne tubulaarne nekroos, mida põhjustab isheemia (kudede hapnikunälgus). Tubulaarse nekroosi põhjuseks võib olla näiteks sepsis või raske trauma. Akuutse tubulaarse nekroosi puhul käivituvad põletikulised protsessid, mis tekitavad neerutorukeste kahjustuse, mis omakorda viib neerupuudulikkuseni.
 Postrenaalsed põhjused – esinevad harva, neerukahjustus tekib neerudest allpool kuseteedes esineva põhjuse tõttu. Sellisel juhul tõuseb näiteks kuseteede obstruktsiooni tõttu rõhk alumistes kuseteedes, mistõttu GFR väheneb.

Kliiniline kulg 

 Initsiatsioonifaas – kestab 24–36 tundi, selle käigus kujuneb välja neerude primaarne kahjustus. GFR väheneb järsult. Seda faasi mõjutades on võimalik neerukahjustust ära hoida.
 Ekstensioonifaas – jätkub kudede hapnikunälgus ja tekib põletikuline reaktsioon. GFR väheneb endiselt.
Säilitusfaas – neerutorukeste rakud paranevad, paljunevad ja hukkuvad. Toimub rakkude ümberpaiknemine ja taastatakse rakuline homöostaas. Verevarustus paraneb.
Paranemisfaas – jätkub rakkude diferentseerumine, GFR hakkab suurenema, neerufunktsioon võib taastuda.
ÄNK on suure suremusega haigus. Suremus ulatub 50% ja intensiivravipatsientide seas lausa 80%.

Ravi 
ÄNK-i raviks ja profülaktikaks ei kasutata tänapäeval diureetikume (v.a hüpervoleemia korral) ega madalas doosis dopamiini. Infektsioonide raviks ei soovitata aminoglükosiide, kui on võimalik kasutada vähem nefrotoksilisi ravimeid. Aminoglükosiide võib kasutada normaalse neerufunktsiooniga stabiilsel patsiendil, kuid sel puhul tuleb monitoorida ravimi sisaldust veres.

Ajalugu 
ÄNK-i kirjeldati esmakordselt 1917. aastal sõduritel, kellel esinesid suured traumad. 1950. aastatel arenesid diagnostikavõimalused ja siis hakati ÄNK-i tekkemehhanisme klassifitseerima pre-, post- ja intrarenaalseteks.

Viited
Jaan Haabjärv

Jaan Haabjärv (sünninimi Behrsin; 13. juuni 1914 Vastalu talu, Karula, Kaagjärve vald – 6. veebruar 1946 Tallinn) oli eesti laulja (tenor). Haabjärve isa oli lätlane, ema eestlane.  

Õppis 1945. aastast kuni surmani Tallinna Riiklikus Konservatooriumis (Tiit Kuusiku klass). Laulis 1938–46 Estonias, algul kooris, aastast 1943 solistina. 1937–44 osales meeskvartetis Heli 4. 

6. veebruar 1946 jäi Jaan Haabjärvele viimaseks tööpäevaks Estonia teatris. Ta lõpetas ootamatult ise oma õnneliku saatusega lava- ja elutee.

Isiklikku 
Jaan Haabjärve abikaasa oli baleriin Juta Arg.

Viited

Välislingid 
 ETV saade "Heli jälg: Jaan Haabjärv" (1990) ERR arhiivis

Eesti lauljad
Sündinud 1914
Surnud 1946
Kuradipuu

Kuradipuu ehk mandžuuria araalia (Aralia elata (Miq.) Seem. ehk Aralia mandschuria Maxim) on araalialiste (Araliaceae) sugukonda kuuluv väike puu.

Kirjeldus 
Väike 3–5 meetri kõrgune puu, mille peenikest harunemata tüve katavad tihedalt lühikesed ogad, mille järgi on puu arvatavasti oma nime saanud. Lehed on suured, kaheli sulgjad, kujult munajad kuni elliptilised. Õied kollakasvalged, asetsevad ebasarikana. Vili on 5-seemneline sinakasmust marjataoline luuvili .

Levik 
Looduslikult kasvab Kirde-Hiinas, Koreas ja Venemaal Kaug-Idas Primorje segametsades. Eestis kasvatatakse parkides ja aedades ilutaimena.

Droog 
Droogina kasutatakse triterpeenseid saponiine sisaldavaid juuri, mida kogutakse sügisel 5–15 aastastelt puudelt.

Kasutamine 
Toimelt sarnane ženšenniga. Kuradipuu juur on füüsilist ja vaimset töövõimet suurendav, immuunsüsteemi tugevdav. Kasutatakse tavaliselt tinktuurina väsimuse, nõrkuse,  madala vererõhu ja depressiivsuse korral. Kuradipuu lehtedel on ka üldergutav toime, kuigi neil on teistsugune saponiine koostis. Kuradipuud lisatakse ka toniseeriva toimega karastusjookidele.

Ohud 
Tõstab vererõhku ning võib põhjustada uinumis ja unehäireid.

Teised liigid 
Teiste araalialiikide hulgas kuradipuule oma omaduste poolest väärilist ei leidu. Üksnes Põhja-Ameerikas kasvaval Aralia hispida’l on mõningane toniseeriv toime.

Viited 

Araalialised
Kokkai

Kokkai (国会) on Jaapani kahekojaline parlament, mis jaotub alam- ehk esindajatekojaks (jaapani keeles 衆議院, Shūgii) ja ülem- ehk nõunikekojaks (参議院, Sangiin). Parlamendi mõlemad kojad valitakse otse paralleelvalimistega.

Parlament kogunes esimest korda 1890. aastal Meiji põhiseaduse jõustumise järel, kuid sai praeguse kuju 1947. aastal vastuvõetud uue põhiseadusega. Kokkai mõlema koja istungid toimuvad parlamendihoones (国会議事堂, Kokkai-gijidō), mis asub Tōkyō Chiyoda eriringkonna Nagatachō osas.

Koosseis

Nõunikekoda 

 Valitsusparteid

 Opositsioon

Esindajatekoda 

 Valitsusparteid

 Opositsioon

Välislingid 
 

Jaapani poliitika
Parlamendid
1889
Paczółtowice

Paczółtowice on küla Poolas Väike-Poola vojevoodkonnas Krakówi maakonnas Krzeszowice vallas. Paczółtowice asub Krakówi kesklinnast umbes 24 km lääneloodes.

Väike-Poola vojevoodkonna külad
Obłazy Ryterskie

Obłazy Ryterskie on küla Poolas Väike-Poola vojevoodkonnas Nowy Sączi maakonnas Rytro vallas. Obłazy Ryterskie asub Slovakkia piirist umbes 6 km kaugusel.

Viited

Väike-Poola vojevoodkonna külad
Heitgaasitagastus

Heitgaasitagastus (inglise keeles exhaust gas recirculation või EGR) on bensiini- ja diislimootorites lämmastikoksiidide (NOx) heitkoguste vähendamise tehnika. Heitgaaside tagastussüsteem juhib osa mootori heitgaase tagasi mootori silindritesse. Sellega kaasnedes küttesegu koostis halveneb ning põlemistemperatuur alaneb ja lämmastikoksiidide hulk väheneb.
Saueaugu tänav

Saueaugu tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,2 km.

Tänav on 294 meetrit pikk ja ligikaudu 11,5 meetrit lai. Saueaugu tänav on piiritänavaks Lepiku ja Õpetaja Heinamaa linnaosade vahel. Tänav saab alguse Vabaduse tänavalt ja on suunaga lääne poole, Viru tänavani. Saueaugu tänav ristub lõuna poolt Lepiku tänavaga.

Tänava ääres paiknevad katusekorrusega ühepereelamud koos abihoonetega, hooned on rajatud põhiliselt 20. sajandi teises pooles.

Viited 

Rakvere tänavad
Õunroheline

Õunroheline ehk õunaroheline on üks rohelistest värvitoonidest, õuna värvi heleroheline värvus, šartröösrohelisest tumedam ja külmem, salatirohelisest ja leherohelisest soojem ja heledam.

Pildid

Variatsioonid 
E. F. Glockeri "Grundriss der Mineralogie ..." loeb õunrohelise (apfelgrün) kollase suunas kalduvate roheliste hulgas esimeseks, kõige vähem kollast sisaldavaks ja kirjeldab seda kui puhast heledat rohelist natukese hallikasvalgega. Näitemineraaliks toob ta krüsopraasi, aga ka liguriidi ja spodumeeni.

1821. aasta värviõpik "Werner's Nomenclature of Colours" näitab õunrohelist (apple green) jaheda heleda rohelisena, mis on segatud smaragdrohelisest ja natukesest hallikasvalgest. Värvuse näiteteks toob ta rohelise öölase (Green Broom Moth) tiibade alakülje ja krüsopraasi.

Loodusteadlastele ja linnuvaatlejatele määratud värviõpik, 1886. aastal ilmunud "A nomenclature of colors for naturalists..." soovitab õunrohelist (Apple green) segada Preisi sinisest (Antwep blue), kaadmium-sidrunkollasest ja valgest, selle värvus on soojatooniline heledapoolne roheline.

ISCC-NBS-i värvide tähistamise süsteemi värvinimede käsiraamat "Color: universal language and dictionary of names" määratleb õunrohelist (Apple green) ereda, murtud või keskmise kollarohelisena, või siis murtud, heleda või keskmise kollakasrohelisena.

Pantone värvitoon 15-0543 Apple Green on tuntavalt kollakasroheline keskmise tumedusega toon

Veebivärv Apple Green on keskmise tumedusega soe roheline.

Kasutamine 
Kasutatakse moes, kaubanduses ja sisekujunduses tekstiilide ja tarbeesemete värvuse kirjeldamiseks.

Kunstitarvete tootja Cansoni Mi-Teintes' seeria pastellpaberi üks toone on vert pomme 'õunaroheline', eesti keelde on see tõlgitud rohelisena.

Sõna on prantsuskeelses moesõnavaras juba 18. sajandil. 1773. aasta teadusajakirjas kirjeldatakse õunrohelisena (vert-pomme) koobaltnitraadi värvust teatud tingimustel.

Sisekujunduses peetakse seda värskeks ja oma iseloomuga värviks, mis pole üleliia tõsine ja mis sobib hästi mõne pilkupüüdva suurema pinna värviks. Teised soovitavad seda rõõmsameelse värvina, mis annab ruumile päikeselise mulje.

Vaata ka 
 Mandliroheline
 Pistaatsiaroheline
 Rohuroheline

Viited 

Rohelised värvitoonid
Reseedaroheline

Reseedaroheline on üks rohelistest värvitoonidest, reseeda värvi tuhmjas heleroheline, salveirohelisest tumedam ja küllastatum.

Pildid

Variatsioonid 
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" loeb reseedarohelist (Reseda green) hallikaks rohekaskollaseks (Grayish Greenish Yellow), hallikaks kollaroheliseks või keskmiseks kollakasroheliseks, heledat reseedarohelist (Light Reseda Green) hallikaks kollaroheliseks või kahvaturoheliseks.

Pantone värvitoon PQ-15-6414TCX Reseda on hele hallikas roheline.

RAL Classic värvikaardi toon 6011 Resedagrün on keskmise tugevusega veidi tuhm roheline.

Kunstitarvete tootja J Herbini reseedaroheline (vert reseda) tint on õhukeselt külm sinakasroheline, paksemas kihis kuivanult küpse smaragdrohelise tooniga.

Kasutamine 
Enne Esimest maailmasõda tehti Prantsusmaa armees ettepanek vahetada endised indigosinised mundrid reseedaroheliste vastu, kuid see lükati tagasi

Värvinimetus esineb 1930. aastate eesti moesõnavaras ja tähistab pigem heledat rohelist tooni.

Vaata ka 
 Salveiroheline
 Seladoniroheline
 Khakiroheline

Viited 

Rohelised värvitoonid
Herzsee (Tirool)

Herzsee on järv Aldransi küla lähedal Tiroolis Austrias ja on mõeldud peamiselt kalakasvatuseks. Varem oli järv supluseks avatud. Järv on kaetud metsases keskkonnas, mis kulgeb edasi-tagasi marsruudil Ampassi või Sistransi. Selle pikkus on 200 m; selle laius on 50 m.

Väikese suuruse tõttu vaevavad järve mõnikord vetikad. Vee kvaliteedi hinne on B. Herztalbach on väljavool järvest ja suubub 5 km eemal Inni.
Vähkpunane

Vähkpunane (saksa keeles krebsrot, prantsuse keeles rouge écrevisse) on üks punastest värvitoonidest, keedetud vähi värvi. Arvatavasti tõlkelaen saksa keelest.

See on erk oranži poole kalduv punane, seostub kuumuse ja vürtsikusega.

Sõna kasutatakse sageli punase näojume kirjeldamiseks, olgu see tingitud kas punastamisest, vihast ja ärritusest või päikesepõletuse tõttu

Pildid

Variatsioonid 
On vanemaid allikaid, milles saksakeelne krebsrot seostub pigem punakasroosa kui oranžpunase värvusega. 1867. aasta Austria-Ungari sõjaväemundrite värvinäidistel on see roosa poole kalduv soe hele punane

1905. aastast pärit värvinäidiste kogus "Répertoire de couleurs pour aider à la détermination des couleurs des fleurs, des feuillages et des fruits" aiandusega tegelejate tarbeks on see Rouge crevette kreveti värvi roosaga sarnanev kuni oranžpunane, siiski ka samas kogumikus esinev rouge écrevisse on tomatipunase sünonüüm, soojatooniline tugev punane.

Pantone värvitoon 16-1520 Lobster Bisque on vanaroosaga sarnanev pruunikas tumedam roosa, kuid vanaroosast küllastatum (bisque on teatud mereannisupp).

Viited 

Punased värvitoonid
Hugo Mallo

Hugo Mallo Novegil (sündinud 22. juunil 1991 Marínis) on Hispaania jalgpallur, kes mängib paremkaitsjana Hispaania kõrgliiga klubis Celta de Vigo. Ta on klubi meeskonna kapten.

Ta on mänginud kogu klubikarjääri Celta de Vigos. Celta de Vigo noorteakadeemiaga liitus ta 1999. aastal.

Klubi põhimeeskonnas debüteeris Mallo 29. augustil 2009 Hispaania esiliiga mängus CD Numancia vastu. Esimese värava lõi ta liigas 16. oktoobril 2010 Villarreali reservmeeskonna vastu. Hispaania kõrgliigas mängis ta Celtaga esmakordselt hooajal 2012–13. Hispaania kõrgliigas lõi ta esimese värava 23. mail 2015 mängus RCD Espanyoli vastu. Hooajal 2016–17 jõudis ta Celtaga UEFA Euroopa Liigas poolfinaali.

2018. aastal loobus ta Inglismaa kõrgliiga klubiga Fulham liitumisest, sõlmides Celtaga uue viieaastase lepingu.

2010. aastal võitis ta Hispaania kuni 19-aastaste koondisega Euroopa omavanuste meistrivõistlustel hõbemedali. Aasta hiljem osales ta Hispaania kuni 20-aastaste koondisega juunioride maailmameistrivõistlustel, kus jõuti veerandfinaali.

Viited 

Hispaania jalgpallurid
Celta de Vigo mängijad
la Liga mängijad
Sündinud 1991
Eve Veromann

Eve Veromann (sündinud 27. mail 1961) on entomoloog, Eesti Maaülikooli taimetervise õppetooli professor.

Tema peamisteks uurimisteemadeks on jätkusuutlik põllumajandus, põllumajandusmaastiku mitmekesistamine, kasulikud lülijalgsed, ökosüsteemi teenused ja keskkonnasäästlik taimekaitse. Doktorikraadi kaitses ta 2007. aastal väitekirjaga "Rapsikahjurite kiletiivalised parasitoidid".

Viited

Välislingid 
Eesti teadusinfoportaal

Eesti entomoloogid
Eesti Maaülikooli õppejõud
Sündinud 1961
Lars Stindl

Lars Edi Stindl (sündinud 26. augustil 1988 Speyeris) on Saksamaa jalgpallur, kes mängib ründajana Saksamaa kõrgliiga klubis Mönchengladbachi Borussia. Ta on klubi meeskonna kapten.

Ta alustas klubikarjääri Karlsruheris, mille noorteakadeemiaga liitus ta 2000. aastal. Klubi põhimeeskonnas debüteeris ta Saksamaa kõrgliigas 2008. aastal. Saksamaa kõrgliigas lõi Stindl esimese värava sama aasta 29. novembril mängus Hannover 96 vastu.

Aastatel 2010–2015 mängis Stindl Saksamaa kõrgliigas Hannover 96 ridades. 2015. aastal siirdus ta Mönchengladbachi Borussiasse.

Saksamaa jalgpallikoondises tegi Stindl debüüdi 6. juunil 2017 sõprusmängus Taani vastu. Koondisekarjääri esimese värava lõi ta 2017. aasta FIFA konföderatsioonide karikaturniiri esimeses alagrupimängus 19. juunil Austraalia vastu. Ta lõi turniiril kolm väravat, sh finaalis Saksamaa võiduvärava Tšiili vastu.

Välislingid 

Saksamaa jalgpallurid
Hannover 96 jalgpallurid
Mönchengladbachi Borussia mängijad
Bundesliga mängijad
Sündinud 1988
Kakaopulber

Kakaopulber on kakao pressimisjäägi jahvatamisel saadud aine.

Pressimisega eemaldatakse purustatud kakaoubade massist kakaovõi, mida on algselt 50–57% kakaooa kaalust. Jahvatatud kakaopulbris on kuivaine jääkrasvasisaldus 12–17%. Niiskus mitte üle 9%. Toiteväärtus 100 g kohta: energiat 954 kJ (228 kcal), süsivesikuid 57,9 g, rasva 15,7 g, valku, 19,6 g, vett 3 g, mineraalid (kaltsium, raud, magneesium, fosfor, kaalium, naatrium, tsink) ja kofeiin. Kakaopulber on ka flavonoididerikas polüfenoolide allikas. Flavonoidide kogus sõltub töötlusest, mille käigus on oht hävitada toote kasulikke omadusi.

Parameetrid 

Naturaalse kakaopulbri värv on helepruun ja pH 5,3–5,8. Töötlemisel muutub kakaopulbri värv tumedamaks kuni mustaks ja pH võib olla kuni 8,1, lõpptootes sõltuvalt lisaainetest varieerub värv tumepruunist heleda hallikaspruunini. Töötlemisel vähendatakse mõrudust, et see oleks lõpptarbija ootuste järgi kasutatav.

Toiteväärtus

Tootmine 
Tootmine toimub aasta läbi nii kasvukohtade lähedal kui ka tootmisüksustes teistel kontinentidel. Kakaopuu kannab vilja katkematult läbi kogu aasta ja vilju küpseb pidevalt. Seega on ka pidev vajadus ja võimalus kakaopulbri tootmiseks. Tootmistehnoloogia järgi eristatakse külm- ja kuumpressimist. Külmpress – suur antioksüdantide sisaldus. Kuumpress – suurem tootlikkus, efektiivsem tootmine. 

Suurimad kakao tootjamaad on Elevandiluurannik, Ghana, Indoneesia ja Nigeeria. Valdavalt kakaopulber töödeldakse tootjariigis ja eksporditakse arenenud riikidesse, kus sellest valmistatakse tooted. Suured kakaopulbri importijad on Belgia, Prantsusmaa ja Šveits.

Kasutus 

Kakaopulber on peamine šokolaadi- ja kondiitritööstuse tooraine. Osa kakaopulbrist leiab kasutust kakaojoogi segudes ja puhtal kujul kodukasutuses. Kakaopulber annab tihti kondiitritoodetele iseloomuliku värvuse ja mõrkja maitsenoodi. Kakaopulbrit kasutatakse ka klassikaliste kondiitritoodete dekoreerimiseks.

Tulevikuohud 
Kakao tootmine on muutumises nii kliima, ökoloogiliste, poliitiliste, kui majanduslike muudatuste tõttu. Üha suurem väljakutse on lapstööjõu kasutamise vastane võitlus, säästlik majandamine ja vihmametsade kaitse ning õiglane majandusliku kasumi jaotus. Arenenud maailm võtab tooraine ja jätab arengumaadele ressursse raiskava kasvatamise ja keskkonda saastava töötlemise.

Viited 

USDA - USA Toidu- ja ravimiameti andmebaas

Kirjandus
 Edoh, A. K. 2014, Cocoa production and processing, ISBN: 978-92-9081-566-2.

Välislingid
 Vebrova, H.; Lojka, B.; Husband, T.-P.; Zans, M.- E. C.; Van Damme, P.; Rollo, A. and Kalousova M. 2014. "Tree Diversity in Cacao Agroforests in San Alejandro, Peruvian Amazon". In Agroforestry Systems. 88 (6): 1101–1115.
Brigi

Brigi (ka Briģi, latgali keeles Brygi) on küla (vidējciems) Lätis Ludza piirkonnas, Briģi valla halduskeskus.

Brigi asub merepinnast 125 meetri kõrgusel Brigi järve põhjakaldal ja jääb piirkonna keskusest Ludzast 27 ning Riiast 295 kilomeetri kaugusele. Külas on raamatukogu, postkontor ja rahvamaja. Seal asub katoliku kirik, külast lõunas on Briģi raudteepeatus.

Küla mainiti esmakordselt aastal 1784. Aastal 1923 ehitati sinna vallamaja, kuigi küla oli juba varem olnud Janovole valla halduskeskus. Nõukogude perioodil oli küla kohaliku kolhoosi keskasulaks.

Aastal 2008 oli külas elanikke 320, aastal 2020 aga 275.

Viited

Ludza piirkonna külad
Peedipunane

Peedipunane on söögipeedi värvi lillakaspunane värvus.

Peedipunaseks võidakse nimetada ka looduslikku toiduvärvi betaniini (E162).

Variatsioonid 
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" loeb peedililla (Beetroot Purple) sügavaks lillakaspunaseks (Deep Purplish Red) või väga sügavaks lillakaspunaseks.

Pantone värvitoon 18-2143 Beetroot Purple on erk lillakaspunane.

Pildid

Viited 

Punased värvitoonid
Lillad värvitoonid
Vedik-kangurlind

Vedik-kangurlind (Euplectes progne) on linnuliik kangurlindlaste sugukonnast.

Nad elavd Aafrikas (Lõuna-Aafrikas, Angolas, Keenias, Sambias) ning on oma elupaikades arvukad. 

Vedik-kangurlinnu iseäraks on suur sooline dimorfism. Emaslinnud on pruunikad lühikese sabaga, täiskasvanud isalinnud aga mustad ning kuni poole meetri pikkuste sabasulgedega. 

Värvulised
Kangurlindlased

Kangurlindlased  (Ploceidae) on lindude sugukond värvuliste seltsist.

Nad elavad Vanas Maailmas.

Nende eripäraks on ühiselulisus ja keerukate pesade punumine.

Taksonoomia
Kangurlindlasi on 117 liiki; neist 64 kuuluvad perekonda kangurlind (Ploceus) ning ülejäänud jaotuvad 14 muu perekonna vahel. Varem on kangurlindlaste hulka kuulunud ka praegu eraldi sugukonnana käsitletavad varblaslased.

Liike
Euplectes progne – vedik-kangurlind

Värvulised
Nowe Bystre

Nowe Bystre on küla Poolas Väike-Poola vojevoodkonnas Tatra maakonnas Poronini vallas. Nowe Bystre asub Slovakkia piirist umbes 9 km kaugusel.

Viited

Väike-Poola vojevoodkonna külad
Bukowina Tatrzańska

Bukowina Tatrzańska on küla Poolas Väike-Poola vojevoodkonnas Tatra maakonnas, Bukowina Tatrzańska valla halduskeskus. Bukowina Tatrzańska asub Slovakkia piirist umbes 4 km kaugusel.

Viited

Väike-Poola vojevoodkonna külad
La Galatea

La Galatea on Miguel de Cervantese romaan, mis ilmus 1585. aastal Alcalá de Henaresis pealkirjaga La Galatea esimene osa, jagatud kuueks raamatuks . Ascanio Colonna on La Galatea pühendus , kes täiendas end 1580. aastatel kahes Kastiilia ülikoolis: Alcalá ülikoolis ja Salamanca ülikoolis

Uudne ilmselt hakkas kirjutada kui Cervantes naasis vangistuses Alžiir (detsember 1580) Raamatupoodides oli sellel vähe edu, eriti kui võrrelda tohutut Diana de Montemayorit ja Gil Polost armunud suurt Dianat. Cervantesil oli kogu elu oma romaanist väga kõrge kontseptsioon ja kavatsus avaldada teine osa, kuid ta suri seda tegemata
Salvator Mundi (Leonardo)

"Salvator Mundi" ('maailma päästja') on Itaalia renessansiaja kunstniku Leonardo da Vinci teos.

Teosest on teada umbes 20 koopiat, mille autoriteks on Leonardo õpilased ja järgijad.

See on üks vähestest säilinud Leonardo teostest ning ainus, mis on siiani erakätes. 2017. aastal müüdi teos 450,3 miljoni USA dollari eest oksjonimaja Christie's vahendusel New Yorgis Saudi Araabia printsile Badr Āl Saʿūd bin Abd Allāh bin Moḥemmad bin Farhan Āl Saʿūdile, mis teeb sellest kõigi aegade kalleima avalikul enampakkumisel müüdud kunstiteose.

Viited

Välislingid 
 

Leonardo da Vinci
1500. aastad
Harras Kullango

Harras Kullango (kuni 1935 Herbert-Aleksander Kihlevelt; 7. detsember (vkj)/ 20. detsember 1904 Tallinn – 13. august 1968 Kotkajärve, Muskoka piirkond, Ontario, Kanada) oli eesti ehitusinsener. 

Ta lõpetas detsembris 1935 Tallinna Tehnikumi ehitustehnika haru ehitusinsenerina (lõputöö "Koostada raudmaanteesild üle Emajõe Vabadussilla kohal Tartus"). Akadeemiliselt oli ta Korporatsioon Rotalia liige.

Ta sai jaanuaris 1936 Haapsalu linnainseneriks. Kuid veebruaris 1936 läks ta õpetajaks Põltsamaa Tööstuskooli ja oli ühtlasi ka Põltsamaa linnainsener. 1939. aastal läks ta Viljandisse, oli õpetaja ja juhataja Viljandi Tööstusõpilaste Koolis ning Viljandi Tööoskusameti juhataja. Ühtlasi oli ta ka Viljandi linnainseneri kohusetäitja.

Ta põgenes Teise maailmasõja ajal 1944. aastal  Rootsi. Ta tegutses seal insenerina, oli ettevõtte AB Hus & Vägar peainsener Stockholmis. 

Ta läks 1951. aastal Kanadasse, töötas seal mitmes ettevõttes inseneri ja konstruktorina. Oli tegev mitmes eestlaste ühingus Kanadas.

Töid
1938 – Põltsamaa rannahoone
1938 – Põltsamaa linna planeerimise kava muudatus
1940 – Neanurme rahvamaja ümber- ja juurdeehitus(projekt)

Liikmesus
Association Professional Engineers of Ontario
Engineering Institute of Canada

Isiklikku
Tema vend oli raamatukogutöötaja Konrad Kullango.

Viited

Välislingid
TLÜAR väliseesti isikud

Eesti ehitusinsenerid
Eesti õpetajad
Kaitseliidu Sakala maleva liikmed
Tallinna kõrgema tehnikumi vilistlased
Korporatsioon Rotalia liikmed
Eestistatud nimega inimesed
Eestlased Kanadas
Sündinud 1904
Surnud 1968
Eric Lopez

Eric Lopez (sündinud 20. aprillil 1978 Havannas Kuubal) on Ameerika Ühendriikide näitleja.

Välislingid
 

Sündinud 1978
Ameerika Ühendriikide näitlejad
Kanaarikollane

Kanaarikollane on hele ja erk roheka varjundiga kollane värvitoon, mis sarnaneb kanaari koldvindi (Serinus canaria) või selle kodustatud vormi, kanaarilinnu sulgede värvusega. Tõlkelaen saksa keelest.

Värvus on karakterilt terav, vürtsikas, hapu, ärritav. Kanaarikollase värvuse annab värvipigment strontsiumkromaat.

Pildid

Variatsioonid 
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" loeb kanaarikollase (Canary Yellow) heledaks rohekaskollaseks, helekollaseks, säravkollaseks ja erkkollaseks, värvus Canary on keskmine kollane ja Canary Green tumekollane.

Pantone värvitoon  12-0633 Canary Yellow on rohekas kollane.

Veebivärv Canary on erk helekollane.

Kasutamine 
Värvinimetust kasutatakse tekstiilide ja paberite tooni kirjeldamiseks.

Värvuse nimetus (kanariengelb) esineb saksa keeles juba 1787. aastal ajakirjas "Journal des Luxus und der Moden" kus kirjeldatakse a la turque rõivaeset "sinisest krepist kanaarikollaste lehvkinnistega" või 1787. aasta numbris, kus kirjeldatakse kanaarikollast paelkrooget seelikul.

Värvus esineb eesti 1930. aastate moesõnavaras.

Kanaarikollases toonis toodetakse printeripaberit (kaubamärgid Image Coloraction ja IQ), mõlemal juhul on tegemist ereda sidrunkollast meenutava tooniga. Kanaarikollasel pastellipaberil Lanacolours on ere, kuid soojem ja tumedam kuldkollane toon.

Kirjanduses 
Kanaarikollaseid pükse kandis Nikolai Nossovi loodud tegelaskuju Totu.

Viited 

Kollased värvitoonid
Star Wars: Ahsoka

Star Wars: Ahsoka on Ameerika Ühendriikide telesari George Lucase "Star Warsi" ulmemaailma põhjal. Sarja peategelaseks on noor Jedi Ahsoka Tano.

Star Wars
Punane vaher

Punane vaher (Acer rubrum) on Põhja-Ameerika ida- ja keskosas kasvav tavaline ning levinud heitlehine puu. Seda puud peetakse üheks kõige arvukamaks põlispuuks Põhja-Ameerikas.

Kirjeldus 

Punane vaher on keskmist kuni kõrget kasvu puu, kasvades 27–38 meetri kõrguseks. Lõuna-Apalatšides, kus tingimused on soodsad, kasvab puu vahel isegi üle 41 meetri kõrguseks. Täiskasvanud puu lehed on tavaliselt 9–11 sentimeetrit pikad. Puu diameeter võib olla 46–88 sentimeetrit. Sõltuvalt kasvutingimustest võib diameeter ulatuda ka 153 sentimeetrini. 

Punase vahtra oksad on punakad ja pisut läikivad. Paljudel okstel esinevad kääbusvõrsed. Pungad on tavaliselt rohekad kuni punakad, enamasti mitme lahtise soomusega. Pungad moodustuvad sügisel ja talvel ning hakkavad suuruse ja punaka tooni tõttu sageli juba kaugelt silma. Oksal olevad lehearmid on V-kujulised ja sisaldavad kolme kimpu.

Taksonoomia 
Riik: Taimed Plantae

Hõimkond: Katteseemnetaimed Magnoliophyta

Klass: Kaheidulehelised Magnoliopsida

Selts: Seebipuulaadsed Sapindales

Sugukond: Seebipuulised Sapindaceae

Perekond: Vaher Acer

Liik: Punane vaher

Kasutamine 
Põlisameeriklased kasutasid punase vahtra koort põletikuliste silmade pesemiseks ja lihasevalude raviks. Sisemisest koorest valmistati teed, millega raviti köha ja kõhulahtisust. Samuti kasutati koort pruuni ja musta värvi valmistamiseks.  Punasest vahtrast saab valmistada vahtrasiirupit, kuid seda kasutatakse ka küttepuuna.

Viited
Jüri Loosme

Jüri Loosme (kuni 1937 Lossmann, 31. mai 1887 Tori vald, Pärnumaa – 5. november 1983 Helsingborg, Rootsi) oli Eesti poliitik ja omavalitsustegelane.

Jüri Loosme sündis Tori vallas põlise talupidaja perekonnas. 1907. aastal lõpetas Soomes Harju Põllutöökooli. 1913. aastal täiendas teadmisi Daehnfeldti seemnekasvatuses Hinderuppes (Taanis). Töötas isatalus, seejärel Jõesuu piimaühingus meierina ning 1911 kuni 1913 Kaukaasias teravilja transpordifirmas. 1914 kuni 1915 oli Peterburi kubermangus omavalitsuse teenistuses. 

Võttis osa I maailmasõjast ja vabadussõjast. Vabadussõja järel oli Kioma riigimõisa valitseja. 1921. aastal määrati Läänemaa maa-agronoomiks, töötas sel ametikohal kuni 1930. aastani.

Kuulus Taebla Põllumeeste Kogu ja Läänemaa Põllumeeste Esinduse juhatusse. Valiti Põllumeeste Kogude esindajana Lääne maavolikokku ja maavalitsuse liikmeks. Oli maavalitsuse sekretär, maakoolivalitsuse ja ehitus-teedeosakonna juhataja ning maanõunik. Astus Isamaaliidu liikmeks, 1937. aastal valiti Isamaaliidu Haapsalu osakonna ning Läänemaa komitee juhatusse, 1939. aastal Isamaaliidu Läänemaa komitee juhatuse eestseisusse. 1941-44 oli Läänemaa põllumajandusameti juhataja ja abimaavanem, 1944. aasta jaanuarist juhtis abimaavanemana administratiiv- ning transport- ja liiklusosakondi.

1944. aastal põgenes Rootsi. Rootsis osales Põllumeeste Kogude erakonna tegevuse taastamises ja kuulus abiesimehena pikka aega selle Rootsi esinduse juhatusse. Oli Helsingborgi Põllumeeste Kogu esimees ja kuulus Lundi Põllumeeste Kogu juhatusse. Oli aastatel 1956–1970 valitud Rootsi Eestlaste Esinduse saadikuks ja kuulus seal Rahvuslikku Parempoolsesse rühma.

Välislingid
 TLÜAR väliseesti isikud

Vabadussõja veteranid
Eestistatud nimega inimesed
Põllumeestekogude poliitikud
Eesti Põllumeeste Kogude Esinduse Paguluses poliitikud
Eestlased Rootsis
Sündinud 1887
Surnud 1983
Aniisiroheline

Aniisiroheline on tugevalt kollaka varjundiga roheline värvitoon. 

Värvus seostub värskuse, pehmuse, hapruse ja õrnusega, kevade ja taimestikuga, puhtuse ja süütusega, mõjub värskendavalt ja kosutavalt.

Eesti keeles harva esinev värvinimetus, kasutatakse tekstiilide, lõngade ja tarbeesemete värvuse kirjeldamiseks.

Pildid

Vaata ka 
 absindiroheline
 šartröösroheline
 pistaatsiaroheline

Viited 

Rohelised värvitoonid
Juhan Kunderi põik

Juhan Kunderi põik on tänav Tallinnas Kesklinna linnaosas Torupilli asumis.

Tänav kulgeb Juhan Kunderi tänav 24 juurest kuni Tartu maantee 53-ni.

Tänav sai nime 12. aprillil 1996..

Viited

Kesklinna linnaosa tänavad
Brennersee

Brennersee on järv Tiroolis Austrias, mis asub umbes 1,15 km Brenneri mäekurust põhjas 1310 m kõrgusel üle merepinna. Pindalalt on see suurim järv Wipptalis. Järvega saab tutvuda kiirteelt A13 või kohaliku rongiga Innsbruckist.

Kuigi järv on suplemiseks avalikkusele alati avatud, soojeneb vesi isegi kesksuvel vaevalt 12 kraadini. Lisaks varjavad vesikond ja kiirtee sageli päikest ning lähikeskkond on jahe. Silli jõgi toob järve värsket vett ja viib samal ajal vett ka välja. Külm vesi kõigub A ja B kvaliteediklassi vahel ning seal elab mitmesuguseid karplasi ja forelle. Vetikad järve põhjas annavad veele valdavalt nefriidi värvi.
Melach

Melach on jõgi Tiroolis Austrias Innsbrucki ringkonna lääneosas, Inni lisajõgi.

Melachi pikkus on 23,4 km. See moodustub mitme väiksema oja liitumisel Lüsener Fernerkogeli jalamil. See voolab läbi Griesi ja Sellraini külade ning suubub Unterperfussi ja Kemateni vahel paremalt Inni.
Gschnitzbach

Gschnitzbach on jõgi Tiroolis Austrias.

Gschnitzbach algab Lauterersee järvest Stubai Alpides. See voolab lõunast põhja ja suubub Steinach am Brenneri juures Silli jõkke. Selle pikkus on umbes 20 km ning see voolab läbi Trinsi ja Gschnitzi külade.

Gschnitzbachi veekvaliteet on A-klassist ja jääb väga selgeks kuni suudmeni. See pakub head eluaset kaladele. Vett kasutatakse ka lähedalasuvate külade joogiveega varustamiseks.

Jõgi võib ülesvoolu paista vaikse veena, kuid muutub alamjooksul kiiresti mitme ohtliku kosega kärestikuliseks jõeks.
Pärnu rannapark

Pärnu rannapark on park Pärnus. 

Pargi rajamist alustati 1882. aastal. Kuna park asub ranna lähedal, siis on see populaarne jalutamis- ning puhkeala.

Rannapark on jagatud teemade ja kasutuse järgi erinevateks osadeks – peaväljak, kunsti väljak, seltskondlike mängude ja rahu väljak. Pargis on mitmeid privaatseid istumiskohti ja seal on võimalik ka piknikku pidada. Merepoolsel pargialal asub laste mänguväljak. Pargiala läbivad ka terviserada ja kergliiklustee.

Rannapark on Eestis liigirohkuselt teine linnapark. Seetõttu on park võetud looduskaitse alla. Kodumaistest liikidest domineerivad pargis mänd, tamm, must lepp, vaher, sookask, kuusk ja pärn. Võõrliikidest kasvavad pargis läänepärn, euroopa lehis, serbia kuusk, pensilvaania saar, berliini pappel ja rumeelia mänd. Põõsastest on esindatud pihlenelas, mägimänd, siberi kontpuu, lumimari.

Viited

Välislingid 

 Rannapark – gardenpearls.eu

Eesti pargid
Pärnu
Moonpunane

Moonpunane ehk moonipunane on mooniõite värvi särav ja kerge erkpunane värvitoon.

Värvus on karakterilt kevadine-suvine ja mahe, seostub mooniõie hapruse, õhukesuse ja peenusega.

Värvinimetust on kasutatud huulepuna kirjeldamisel. 1967. aastal ilmus Juhan Kahki reisikiri, mille pealkirjas on sõnapaar "moonpunane Itaalia".

Pildid

Variatsioonid 
Pantone värvitoon 17-1664 Poppy Red on sügav soe punane.

Tooteti ja materjaliti varieerub moonpunane värvus väga vähe.

Caparol värvitoon 33B on moonipunane, soe küllastatud toon, väga sarnane punase mooni õie värvile.

Mi-Teintes pastellipaber on sama värvi, soe küllastatud punane, samuti moonipunane madalkuumusglasuur.

Veebivärv Coquelicot on oranži poole kalduv punane

Viited 

Punased värvitoonid
Kuivamislõhe

Kuivamislõhed on ebaühtlase kuivamise tagajärjel tekkinud praod ja lõhed puidus.

Kuivamislõhe põhjused 
Suurim probleem puidu kuivatamisel on see, et välimine kiht kuivab kiiremini kui sisemine. Kui välimistel kihtidel lastakse kuivada liiga palju alla kiudude küllastuspunkti, tekivad puidus pinged. Välimiste kihtide kahanemist takistab niiskem puit sisemistes kihtides. Puidu kiud rebenevad, mis võimaldab tekkida lõhedel ja pragudel, kui pinged pikikiudu on suuremad kui tugevus kahe kiu vahel. Lõhed kulgevad radiaalsuunas, kus paiknevad mehaaniliselt nõrgad rakud, säsikiired. Lõhenemine on seda tugevam, mida paksem on materjal ja mida kiiremini kuivatatakse. Kuna vesi liigub ristlõikest läbi palju kiiremini, kuivavad puidu otsad kiiremini. Nende kahanemist takistab otstest kaugemal asuv puit, mis ei kuiva nii kiiresti. Kui pinge kasvab puidu tugevusest suuremaks, tekivad praod.

Probleemid 
Paljud hoiduvad kasutamast defektset puitu, kuna see kahandab puidu ilu ja väärtust. Praod vähendavad puidu tugevust, tugevus langeb korrelatsioonis defekti suuruse ja ulatusega.

Mida ette võtta 
Kõrgem kuivatamistemperatuur tähendab lühemat kuivatamisaega. Sellisel viisil on suurem sisepingete tõenäosus puidus. Optimaalne kuivatamisviis tähendab kompromissi leidmist nende kahe vahel, tuleb välja töötada kava, mis kuivataks puitu võimalikult kiiresti silmnähtava materjali väärtuse languseta. Et palkide otspinda ei tekiks lõhesid, tuleb vältida otspinna kuivamist päikese käes. Saematerjali kuivatamisel tuleb võõbata materjali otspind niiskust mitteläbilaskva ainega.

Viited
Kinnemond

Kinnemond oli šoti päritolu Rootsi aadlisuguvõsa, mille liikmetele kuulus maavaldusi ka Eesti aladel.

Rootsi asunud Kinnemondid põlvnesid Šotimaa Fife'i piirkonna Kinninmonti klannist (Clan Kinninmont).

Kinninmontide Callange'i (rootsi allikais Calensk) valdusest pärit vennad John (Johan), Patrick ja Thomas suundusid 1620. aastatel palgasõduritena Rootsi teenistusse ning tegid kõik edukat karjääri. Esimesena jõudis Rootsi tõenäoliselt John, keda on mainitud juba 1621. aastal leitnandina Mansfeldi Philippi rügemendis. Patrickut on mainitud Rootsis esmakordselt 1624. aastal lipnikuna Alexander Leslie Södermanlandi rügemendis ning Thomast 1628. aastal lipnikuna Johan Banéri Östergötlandi jalaväerügemendis.

Suguvõsa naturaliseeriti ja introdutseeriti Rootsi rüütelkonda 1650. aastal nr. 505 all.

Johan Kinnemond sai lääniks Ennebergi mõisa Liivimaal, mis tema surma järel läks vend Thomase omandusse. Thomasele kuulus ka Vändra mõis, mille omanikuks sai ta abielu kaudu ooberst James Scotti (suri 1635) tütre Christinaga.

Kinnemondide suguvõsa suri meesliinis välja 1677. aastal kui Thomas Kinnemondi ooberstleitnantist poeg Patrick hukkus Stettini piiramisel.

Suguvõsa liikmeid

Johan Kinnemond (suri 1638), Rootsi sõjaväelane (ooberst), Pillau ja Nöteborgi komandant
Patrick Kinnemond (suri 1645), Rootsi sõjaväelane (ooberst), Anklami komandant, hukkus Brno piiramisel
Thomas Kinnemond (suri 1657), Rootsi sõjaväelane (ooberst), Augsburgi linnapea, Koporje, Nyeni ja Dünamünde komandant, Vändra mõisnik
Patrick Kinnemond (suri 1677), Rootsi sõjaväelane (ooberstleitnant)

Välislingid
Kinnemond nr. 505

Rootsi aadlisuguvõsad
Konrad Kullango

Konrad Kullango (kuni 1935 Kihlevelt; 1. november (vkj)/ 14. november 1906 Tallinn – 18. detsember 1986 Chittendeni maakond, Vermont, USA) oli eesti raamatukogundustegelane. 

Ta lõpetas 1926. aastal Tallinna Kaarli koguduse eraühisgümnaasiumi. 
Ta õppis aastatel 1926–1931 Tartu Ülikooli filosoofia- ning 1934–1939 ja 1940–1941 õigusteaduskonnas (lõpetas 1939).
Akadeemiliselt oli ta EYS Veljesto ja Korporatsioon Fraternitas Liviensise liige.

Alates 1928. aastast oli ta Tartu Ülikooli raamatukogu kantseleiametnik ja aastatel 1941–1944 direktor Friedrich Puksoo  asetäitja.

Ta põgenes Teise maailmasõja ajal 1944. aastal  Saksamaale, töötas Ambergi Eesti Gümnaasiumis õpetajana.

Ta läks 1951. aastal USAsse, töötas seal arveametniku ja raamatupidajana. Oli tegev mitmes eestlaste ühingus USA-s.

Isiklikku
Tema vend oli ehitusinsener Harras Kullango.

Viited

Välislingid
Album Academicum Universitatis Tartuensis 1918-1944
TLÜAR väliseesti isikud

Eesti raamatukogundustegelased
Tartu Ülikooli Raamatukogu koosseis
Eesti õpetajad
Tartu Ülikooli õigusteaduskonna vilistlased
EYS Veljesto liikmed
Korporatsioon Fraternitas Liviensise liikmed
Eestistatud nimega inimesed
Eestlased Ameerika Ühendriikides
Sündinud 1906
Surnud 1986
Lansi järv

Lansi järv (Lanser See) on suplemiseks mõeldud järv Lansi lähedal, asub lõunapoolsel kõrgendikul Innsbrucki kohal, Austrias. Järveni viib Innsbruckist trammiliin 6. Järv on populaarne rohelise keskkonna tõttu. Talvel kasutatakse seda uisutamiseks. Järv kuulub Innsbrucki linnale.

Loduvee tõttu on Lanser See vee kvaliteet üldiselt suurepärane, ehki suviti on see mõjutatud puhkemajandusest.

Austria järved
Leutascher Ache

Leutascher Ache (ka: Leutasch, ülemjooksul Gaistalbach) on jõgi Tiroolis Austrias ja Baieris Saksamaal, Isari vasakpoolne lisajõgi.

Leutascher Ache algab Miemingi mägedes Ehrwaldi piirkonnas Tiroolis ja voolab alguses põhja suunas. Pärast umbes 1 km võtab see Igelsee järve vee ja voolab siis Wettersteini ja Miemingi mägede vahel läbi Gaistal oru ida suunas. Leutaschi lähedal pöörab see kirdesse ja voolab läbi Leutaschtali kõrgoru. Pärast Leutaschi kuristikust läbi minekut suubub see Baieris Mittenwaldi juures Isarisse.
Rabamännik

Rabamännik on kuivendatud looduslik puisraba. Looduslikes puisrabades esineb üksikuid mände ning kuivendamise tagajärjena ei suuda ülejäänud puuliigid vähese vee nimel konkureerida. Rabamännikute levimist soodustab kuiv kliima ning sellest tulenev mulla kuivenemine.

Rabamänd 
Rabamänd (Pinus sylvestris var. nana) on hariliku männi üks teisendeid. Harilik mänd on seejuures Eesti ainus looduslik männiliik ja samas levinuim puu Eesti metsades. Tüüpiline rabamänd on tavaliselt madal, tüvi on okslik ning mattunud osaliselt turbasamblasse.

Taimestik 
Rabamännikutes ja metsasoodes on levinud järgmised turbasamblad: pruun turbasammal, lilla turbasammal, Läänemere turbasammal ning lepa turbasammal. Iseloomulikud rabamännikule on kanarbik (Calluna vulgaris), harilik kukemari (Empetrum nigrum), harilik jõhvikas (Vaccinium oxycoccus), harilik sinihelmikas (Molinia caerulea), tupp-villpea (Eriophorum vaginatum), pudeltarn (Carex rostrata), harilik luga (Juncus effusus) ja ümaralehine huulhein (Drosera rotundifolia).  Rabamännik on väga marjarikas, seal on palju mustikaid, pohli ja jõhvikaid. Peale marjade leidub rabamännikus ka suurel hulgal seeni.

Kasvukoht 
Mänd talub äärmuslikke kasvutingimusi, nii kuuma kui ka külma. Mändi võib leida liivaluidetel, nõmmedel kui ka soodes ja rabades. Soodes ja rabades kasvavad männid moodustavadki rabamänniku. Mänd suudab kasvada nii happelisel mullal kui ka karbonaadirikkal pinnasel.

Viited